Man voor kliniek doodgeskiet(Foto: Megan Swart/Maroela Media) Die liggaam van ŉ man is Woensdagoggend in ŉ motor buite ŉ kliniek in die suide van Johannesburg aangetref nadat hy in die kop geskiet is. ŉ Tienerseun, wat oënskynlik in die motor was ten tyde van die voorval, het verskeie skietwonde opgedoen en is in ŉ ernstige toestand. Russel Meiring, woordvoerder van ER24, sê paramedici is net ná 10:30 na ŉ kliniek in Rosettenville ontbied. “Paramedici het die liggaam van ŉ man in ŉ motor, wat aan die kant van die pad parkeer is, aangetref,” sê hy. “ŉ 17-jarige seun het ŉ entjie verder op die sypaadjie gesit.” Paramedici het die man ondersoek en bevind dat hy ŉ skietwond aan sy kop opgedoen het. Hy is op die toneel dood verklaar. Die tiener is in sy arm en hand geskiet wat hom in ŉ ernstige toestand gelaat het. “Hy is op die toneel behandel voordat hy na ŉ nabygeleë hospitaal geneem is,” sê Meiring. Besonderhede rondom die skietvoorval is nog nie bekend nie, maar plaaslike owerhede was op die toneel en ondersoek die saak.